**Opis predmetu zákazky**

1. Názov predmetu zákazky:

**Poradenské služby v oblasti auditu**

1. Opis predmetu zákazky:

Číselný kód pre hlavný predmet a doplňujúce predmety zákazky z Hlavného slovníka, prípadne alfanumerický kód z Doplnkového slovníka Spoločného slovníka obstarávania (CPV):

Hlavný predmet:

79200000-6

Doplňujúce predmety:

79212000-3, 79210000-9, 79212100-4, 79212200-5

Predmetom zákazky je poskytovanie odborných poradenských služieb v oblasti auditu, posilnenie odborných administratívnych kapacít vo verejnej správe, vypracovanie revíznych správ, overenie, kontrola, posúdenie a vypracovanie štúdií v závislosti od potrieb jednotlivých Prijímateľov. Poskytovateľ odborných poradenských služieb musí disponovať potrebnými vedomosťami, odbornými znalosťami a skúsenosťami z praxe, zároveň musí mať schopnosť posúdiť situáciu v rámci relevantného segmentu trhu, a to v oblasti auditu.

**Odborné poradenské služby budú poskytované v závislosti od potrieb jednotlivých Prijímateľov v min. nasledovnej forme**:

* konzultácie, analýzy, stanoviská, posudky, metodické materiály v predmetnej oblasti špecializácie daného experta,
* poskytovanie asistencie pre podporu a/alebo realizáciu vlastných procesov,
* účasť na rokovaniach odborných skupín určených Prijímateľmi, príp. poradenstvo, účasť, spoluúčasť na rokovaní s tretími osobami a/alebo zastupovanie Prijímateľa v rôznych konaniach podľa potreby,
* spolupráca na riadení, koordinácii a vyhodnotení projektov, najmä auditu verejnej správy,
* služby súvisiace s riadením projektov najmä z pohľadu realizácie projektov, spracovania, monitorovacích a záverečných správ,
* participácia pri realizácii auditu verejnej správy; metodická, koordinačná činnosť pri spracovávaní rezortných auditov a účasť pri kompletizácii výsledkov auditu a nastavení optimalizovaných riešení,
* hodnotenie Operačných programov, Národných programov a projektov.

**Odborné poradenské služby v oblasti auditu budú poskytované v závislosti od potrieb minimálne pre nasledovné činnosti:**

* Výkon finančného auditu, identifikácia problémových oblastí, návrh opatrení,
* Poradenstvo v oblasti analýzy zdvojených činností, identifikácie synergii, identifikácie „neštandardných“ zmlúv a optimalizácie rozsahu nakupovaných služieb a materiálov vrátane návrhu ďalších opatrení,
* Audit, poradenstvo a návrh opatrení v oblasti hospodárnosti: najmä identifikácia „core procesov“, podporných procesov, redundantných činností,
* Audit efektívnosti a účinnosti: určenie finančno-ekonomických ukazovateľov, stanovenie štandardov „best in class“, analýza jednotkových nákladov na výkon, interný/externý benchmark, analýza časových radov vrátane návrhu opatrení,
* Personálny audit a optimalizácia ľudských zdrojov,
* Previerka IT a komunikačnej infraštruktúry,
* Tvorba merateľných ukazovateľov a kritérií vo vzťahu k hodnoteniu výkonnosti a kvality procesov pri výkone štátnej správy,
* Tvorba katalógu procesov, služieb a zadefinovanie funkcionalít kontaktného miesta pre občanov,
* Analýza procesov výkonu kompetencií a pôsobností verejnej správy a podporných procesov najmä: ekonomika a účtovníctvo, ľudské zdroje, IT, MTZ, správa majetku, verejné obstarávanie, doprav a iné,
* Príprava ekonomického vyhodnotenia navrhovaných opatrení, príprava implementačných plánov,
* Analýza systémov interného účtovníctva, nákladových modelov a návrhy na ich zlepšenie, spresnenie, príp. odporúčanie a návrh postupov podľa „best practices“ a medzinárodných benchmarkov.

**Rozsah činností, ktoré tvoria predmet zákazky :**

Predmet zákazky tvoria odborné poradenské služby spočívajúce v spracovaní analýz, poskytovaní audítorských, poradenských a konzultačných služieb, vypracovaní, overení, kontrole, posúdení metodických materiálov a štúdií, odborných stanovísk, v zastupovaní klienta v pozícii experta na stretnutiach s tretími osobami a poskytovaní ostatných audítorských a poisťovacích služieb.

**Rozsah činností v oblasti finančného auditu a výkonnosti :**

* audítorské overenie riadnej individuálnej účtovnej závierky
* audítorské overenie mimoriadnej individuálnej účtovnej závierky
* audítorské overenie konsolidovanej účtovnej závierky
* audítorské overenie súladu výročnej správy s účtovnou závierkou
* preverenie súvahy, výkazu ziskov a strát, poznámok k účtovnej závierke, výkazu cashflow
* posúdenie ekonomických dopadov zmluvných vzťahov
* audit a poradenstvo pri posúdení zmlúv o zlúčení, splynutí a rozdelení, posúdenie projektu rozdelenia
* poradenstvo súvisiace s inventarizáciou majetku (fyzické inventúry majetku- dlhodobý hmotný a nehmotný majetok, drobný dlhodobý hmotný a nehmotný majetok, zásoby, nezávislá účasť na fyzických inventúrach majetku, dokladová inventúra)
* poradenstvo v oblasti spôsobu oceňovania majetku a záväzkov
* posúdenie správnosti oceňovania majetku a záväzkov
* posúdenie súladu jednotlivých položiek vykázaných v účtovnej závierke so zásadou verného a pravdivého zobrazenia skutočností
* poradenstvo súvisiace so správnosťou oceňovania a účtovania jednotlivých položiek aktív (dlhodobého majetku, finančných účtov, pohľadávok, zásob), pasív (záväzkov, vlastného imania), nákladov, výnosov, položiek časového rozlíšenia, členenie jednotlivých položiek na dlhodobú a krátkodobú časť
* poradenstvo súvisiace s tvorbou opravných položiek k jednotlivým zložkám majetku (k dlhodobému majetku, pohľadávkam, zásobám) a správnosťou ich vykazovania, poradenstvo v oblasti tvorby rezerv, vyčíslenia splatných a odložených daní
* posúdenie hospodárenia
* audit efektívnosti (posúdenie dosiahnutia cieľa, účinnosti prijatých opatrení) a hospodárnosti, prehodnotenie nevyhnutnosti procesov resp. činností, identifikácia redundantných procesov a činností
* zhodnotenie nastavenia účtovného systému organizácie, prípadne posúdenie vhodnosti používaného účtovného systému
* majetok a jeho využitie – identifikácia nepoužívaného/nepotrebného/nadbytočného majetku, posúdenie reálnej hodnoty majetku
* audit alebo posúdenie čerpania dotačných prostriedkov (z rôznych zdrojov)
* poradenstvo pri zostavovaní rozpočtu, posúdenie správnosti zostavenia rozpočtu
* posúdenie majetkových účastí v iných účtovných jednotkách
* posúdenie efektívnosti finančného riadenia spoločnosti
* poradenstvo súvisiace s nastavením systému interného účtovníctva a tvorba nákladových modelov.

Uvedené činnosti budú zabezpečené expertmi č. 1 a č. 3.

**Rozsah činností v oblasti auditu ľudských zdrojov:**

* audit a poradenstvo v oblasti personálnej politiky
* audit a poradenstvo v oblasti hodnotenia kvality ľudských zdrojov, posúdenie schopnosti zamestnancov vykonávať zverenú prácu, analýza ľudského potenciálu, definovanie silných a slabých stránok, posúdenie možností zvyšovania efektívnosti v personálnej oblasti
* analýzy a poradenstvo v oblasti štruktúry pracovných miest, obsahu pracovných náplní, ich súladu s požiadavkami na pracovné miesto
* analýzy pracovného prostredia
* analýzy a poradenstvo v oblasti vzdelávacích aktivít, analýza vzdelávacích potrieb, návrh vhodnosti a štruktúry vzdelávania
* posúdenie systému hodnotenia a odmeňovania
* zhodnotenie organizačného a komplexného modelu a návrhy na potrebné úpravy v súlade s cieľmi efektívnej verejnej správy.

Uvedené činnosti budú zabezpečené expertom č. 2.

**Rozsah činností v oblasti auditu systémov:**

* poradenstvo v oblasti tvorby organizačných štruktúr a efektívnosti ich fungovania
* posúdenie vnútroorganizačných smerníc
* audit a testovanie riadiacich a kontrolných systémov
* poradenstvo v oblasti riadiacich a kontrolných systémov
* preverenie fungovania kontrolných mechanizmov
* audítorské overenie interného kontrolného systému
* posúdenie systému internej a externej komunikácie – komunikačný audit
* hodnotenie rizík, návrh opatrení na zmiernenie rizík
* poradenstvo v oblasti komunikačného auditu
* poradenstvo v oblasti plánovania, preverenie metodiky tvorby plánov a hodnotenia ich realizácie
* audit riadenia krízových scenárov
* audit bezpečnosti IT

Uvedené činnosti budú zabezpečené expertmi č. 1, č. 2, č.4 a č. 5.

**Rozsah činností v oblasti auditu procesov a životných situácií:**

* audit existujúceho procesného modelu z hľadiska organizačného, kompetenčného, legislatívneho a pokrytia prostriedkami IT/IKT a posúdenie efektívnosti nastavenia procesov v organizácii
* syntéza analytických výstupov
* poradenstvo v oblasti optimalizácie procesného modelu, resp. jeho jednotlivých častí až na úroveň aktivít, návrh optimalizačného opatrenia vrátane definovania spôsobu jeho implementácie a tvorby akčných plánov
* revízia príslušnej procesnej dokumentácie
* poradenstvo pri zosúlaďovaní procesného modelu s jednotlivými internými systémami a kontrolnými mechanizmami
* posúdenie definovaných ukazovateľov výkonnosti pre implementované procesy a podprocesy nastavenie systému merania a vyhodnocovania vrátane nastavenia nových KPI
* poradenstvo v oblasti metodiky tvorby procesných modelov
* zhodnotenie systému metodík, analytických postupov a nástrojov v oblasti „LEAN“ managementu procesov s cieľom maximalizácie hodnoty pre občana, vrátane odporúčaní sady techník a návrhu nástrojov („best-practices“).

Uvedené činnosti budú zabezpečené expertmi č. 2 a č. 4.

**Rozsah činností v oblasti  systému finančného riadenia verejnej správy a/alebo operačného programu:**

* poradenstvo pri zvyšovaní efektívnosti riadenia a implementácie reformy verejnej správy a/alebo operačného programu alebo obdobného programu financovaného z európskych zdrojov (ďalej len „operačný program“)
* kontrola riadenia projektov (najmä ex-ante, priebežná, následná) (ďalej len „kontrola“) operačného programu na strane Prijímateľa
* poradenstvo pri zosúlaďovaní interných riadiacich dokumentov s požiadavkami a potrebami nadriadených orgánov ako aj potrieb riadiacich orgánov
* poradenstvo pri príprave národnej stratégie verejnej správy nového programovacieho obdobia
* kontrola prípravy nového programovacieho obdobia a príprava na plnenie kondicionalít Európskej komisie
* posúdenie fungovania interných kontrolných mechanizmov
* poradenstvo v oblasti metodiky riadenia operačného programu
* audit súladu operačného programu s legislatívou Európskej únie a legislatívou Slovenskej republiky

Uvedené činnosti budú zabezpečené expertmi č. 1, č. 2 a č. 5.

**Rozsah činností v oblasti evaluácie útvarov a zamestnancov verejnej správy:**

* poradenstvo v oblasti evaluácie, jej metodiky a nástrojov
* poradenstvo pri stanovení formy, obsahu a metód evaluácie
* zostavovanie akčných plánov evaluácií
* výkon evaluácie, vrátane vypracovávania výstupov a odporúčaní pre jednotlivé oblasti vykonaných evaluácií
* poradenstvo v oblasti využitia záverov evaluácií.

Uvedené činnosti budú zabezpečené expertom č. 2.

**Rozsah činností v oblasti auditu služieb verejnej správy, merania efektívnosti a integrácie spätnej väzby klientov verejnej správy**

* poradenstvo pri zefektívňovaní verejnej správy za účelom reformy verejnej správy
* zostavovanie akčných plánov a príprava podporných nástrojov pre implementáciu zefektívňovania kvality vo vybraných organizáciách
* posúdenie možností vytvárania synergických efektov medzi organizáciami
* komplexný audit a zefektívnenie fungovania vybraných organizácií
* tvorba príslušných metodík a štandardov, tvorba systému metodického riadenia a koordinácie organizácie
* poradenstvo a výkon merania spokojnosti s poskytovaním služieb verejnej správy, vypracovávanie výstupov vrátane odporúčaní na zefektívnenie fungovania verejnej správy

Uvedené činnosti budú zabezpečené expertom č. 2.

**Rozsah činností v oblasti manažérstva kvality**

* poradenstvo pri implementácii systémov manažérstva kvality
* vypracovanie podporných postupov pre implementáciu systémov manažérstva kvality
* poradenstvo pri samohodnotení organizácie, syntéze výsledkov, zostavovaní a implementácií akčných plánov zlepšovania
* zabezpečenie prenosu know-how v oblasti systémov manažérstva kvality na zamestnancov VS.

Uvedené činnosti budú zabezpečené expertom č. 2.

**Povinnosti Objednávateľa:**

* zabezpečenie všetkých relevantných informácií pre potreby poskytovania služieb

**Povinnosti Poskytovateľa:**

* Poskytovateľ je povinný pri poskytovaní služieb postupovať s odbornou starostlivosťou a nestranne. Poskytovateľ zodpovedá za škodu, ktorá by mohla vzniknúť v súvislosti s výkonom auditu v rozsahu profesijnej zodpovednosti v zmysle zákona č. 423/2015 Z. z. o štatutárnom audite a o zmene a doplnení zákona č. 431/2002 Z. z. o účtovníctve v znení neskorších predpisov.
* Poskytovateľ odovzdá Objednávateľovi písomnosti vyhotovené alebo získané pri plnení záväzkov stanovených Realizačnou zmluvou.
* Poskytovateľ je povinný poskytovať služby v slovenskom jazyku prípadne tam, kde je to vyžadované z povahy veci, aj v anglickom jazyku.
* Poskytovateľ sa zaväzuje, že pri plnení bude zabezpečovať služby takými expertmi, ktorí spĺňajú rovnaké minimálne požiadavky ako verejný obstarávateľ požadoval pri preukazovaní podmienky účasti na splnenie technickej alebo odbornej spôsobilosti podľa § 34 ods. 1 písm. g) zákona. Minimálne požiadavky na expertov sú  uvedené nižšie. Objednávateľ si túto skutočnosť môže kedykoľvek pri plnení overiť.

Minimálne požiadavky na expertov:

Expert č.1 musí mať:

* ukončené vysokoškolské vzdelanie II. stupňa,
* platný certifikát ACCA alebo FCCA vydaný medzinárodným združením ACCA, alebo ekvivalent,
* znalosť podmienok a legislatívy SR a EÚ v požadovanej oblasti výkonu auditov a kontroly EÚ fondov: min. nariadenie Európskeho parlamentu a Rady (EÚ) č. 1303/2013, vykonávacie nariadenie Komisie (EÚ) č. 821/2014, nariadenie Európskeho parlamentu a Rady (EÚ) č. 547/2014, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon č. 71/1967 Zb. o správnom konaní (správny poriadok) v znení neskorších predpisov, zákon č. 431/2002 Z. z. o účtovníctve v znení neskorších predpisov, zákon č. 278/1993 Z. z. o správe majetku štátu v znení neskorších predpisov,
* minimálne 5 ročnú skúsenosť v oblasti implementácie a/alebo monitoringu a/alebo hodnotenia a/alebo auditu a/alebo kontroly EÚ fondov a/alebo iných finančných nástrojov zahraničnej pomoci; vrátane minimálne 3 rokov skúseností v oblasti výkonu auditu podľa medzinárodných audítorských štandardov,
* minimálne 3 ročnú skúsenosť s výkonom manažérskej pozície.

Expert č. 2 musí mať:

* ukončené vysokoškolské vzdelanie II. stupňa,
* platný certifikát CGAP vydaný inštitútom vnútorných audítorov, alebo ekvivalent, preukázaný radne osvedčenou kópiou certifikátu, znalosť podmienok a legislatívy SR a EÚ v požadovanej oblasti výkonu auditov a kontroly EÚ fondov: min. nariadenie Európskeho parlamentu a Rady (EÚ) č. 1303/2013, vykonávacie nariadenie Komisie (EÚ) č. 821/2014, nariadenie Európskeho parlamentu a Rady (EÚ) č. 547/2014, zákon č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov, zákon č. 71/1967 Zb. o správnom konaní (správny poriadok) v znení neskorších predpisov, zákon č. 431/2002 Z. z. o účtovníctve v znení neskorších predpisov, zákon č. 278/1993 Z. z. o správe majetku štátu v znení neskorších predpisov, zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov,
* minimálne 5 ročnú pracovnú skúsenosť v oblasti implementácie a/alebo monitoringu a/alebo hodnotenia a/alebo auditu a/alebo kontroly EÚ fondov a/alebo iných finančných nástrojov zahraničnej pomoci; vrátane minimálne 2 rokov skúseností v oblasti výkonu auditu (audit výkonnosti, systémov, ľudských zdrojov) podľa medzinárodných audítorských štandardov,
* minimálne 3 ročnú skúsenosť s výkonom manažérskej pozície.

Expert č. 3 musí mať

* ukončené vysokoškolské vzdelanie II. stupňa,
* platná licencia SKAU, alebo ekvivalentný doklad vydávaný podľa právnych predpisov platných v krajine sídla uchádzača,
* minimálne 5 rokov praxe v oblasti štatutárneho auditu,
* minimálne tri preukázateľné odborné skúsenosti v pozícii štatutárneho audítora s realizáciou plnení rovnakého charakteru ako je predmet zákazky.

Expert č. 4 musí mať

* ukončené vysokoškolské vzdelanie II. stupňa,
* minimálne 2 ročnú pracovnú skúsenosť v oblasti auditu a/alebo kontroly EÚ fondov a/alebo iných finančných nástrojov zahraničnej pomoci a/alebo zdrojov štátneho rozpočtu,
* znalosť podmienok a legislatívy SR a EÚ v požadovanej oblasti výkonu auditov a kontrol EÚ fondov,
* zároveň musí mať medzinárodne uznávaný IT certifikát napríklad CISA, CGEIT alebo CISM.

Expert č. 5 musí mať

* ukončené vysokoškolské vzdelanie II. stupňa,
* minimálne 5 ročnú pracovnú skúsenosť v oblasti auditu a/alebo kontroly EÚ fondov a/alebo iných finančných nástrojov zahraničnej pomoci a/alebo zdrojov štátneho rozpočtu,
* znalosť podmienok a legislatívy SR a EÚ v požadovanej oblasti výkonu auditov a kontrol EÚ fondov,

Audítor môže preukázať splnenie minimálnych podmienok u každého experta (expert č. 1 až expert
č. 5) jednou fyzickou osobou zastávajúcou pozíciu odborníka. Ak jedna fyzická osoba nedokáže reálne zabezpečiť plnenie na požadovanej úrovni, môže audítor použiť na jednotlivé pozície viacero kvalifikovaných expertov, ktorí musia spĺňať preukázateľne minimálne podmienky účasti.